Universiteit kry hofinterdik teen betogersStudente betoog by Wits (Oktober 2015) Foto: Wits, Facebook Die universiteit het in ŉ verklaring gesê hy is baie bekommerd oor die feit dat betogers deur ’n geslote hek gebreek het om onwettig die Brember-gebou op die middelste kampus te beset. “Ons hoop hierdie hofinterdik sal die studente oortuig om die perseel te ontruim,” lui die verklaring. “Ons is gewillig om enige en alle kwessies met die betogers te bespreek, maar dit is noodsaaklik dat die universiteit se bedrywighede terugkeer na normaal. Dit is nou die eerste prioriteit.” Eksamens is veronderstel om later die maand by die universiteit af te skop. Die UK is een van minstens drie universiteite wat gister bedrywighede moes opskort weens betogende studente wat die kampusse tot stilstand gedwing het. Chaos het Maandag by die Universiteit van die Witwatersrand ontstaan toe studente die kampus beset het en paaie om die universiteit afgesper het. Die Rhodes-universiteit was ook vir die dag gesluit nadat meer as 100 betogende studente die kampus bestorm het.